அடுத்து இரண்டு அணிகளும் மாறி மாறி கோல் போஸ்ட்டை முற்றுகையிட்டன. சுவாரஸ், ஜோர்டி ஆல்பா, ரொனால்டோ என ஒவ்வொருவரும் தங்களின் பலத்தை நிரூபித்துக்கொண்டிருந்தனர். அவர்களின் அற்புதமான ஷாட்களைத் தடுத்து டெர் ஸ்டெகன், கெய்லர் நவாஸ் என இரண்டு கோல்கீப்பர்களும்கூட அவர்களின் இருப்பைக் காட்டினர். முதல் அரை மணி நேரம் அதிரடியாகப் போக, அடுத்த 15 நிமிடங்கள் ஆக்ரோஷமாக மாறியது. சுவாரஸை ஃபௌல் செய்து வரேன் மஞ்சள் அட்டை பெற்றார். கோல் போஸ்டின் முன் கில்லியான சுவாரஸ், நேற்று நடிப்பிலும் கொஞ்சம் பெர்ஃபார்ம் செய்தார். எதிரணி வீரர் மீது உடல் பட்டாலே கீழே விழுந்து ஃபௌல் கேட்டுக்கொண்டிருந்தார். அதனால் அவருக்கும் ரமோஸுக்கும் சண்டை மூள இருவருக்கும் மஞ்சள் அட்டை நீட்டினார் ரெஃப்ரி.